เลขาธิการคณะกรรมการการศึกษาขั้นพื้นฐาน เผยงบประมาณปี 2566 สพฐ.เน้นเสริมสร้างและเติมคุณภาพการบริหารจัดการศึกษาหลังสถานการณ์โควิด-19 เป็นสำคัญ
นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า ขณะนี้สำนักงานคณะกรรมการการศึกษาขั้นพื้นฐาน (สพฐ.) ได้ประชุมหน่วยงานภายใน เพื่อวางแผนการจัดทำคำของบประมาณร่ายจ่ายประจำปี2566 หลังคณะรัฐมนตรี (ครม.) ได้เห็นชอบแนวทางการจัดทำงบประมาณรายจ่าย และปฏิทินงบปี 2566 ออกมาแล้วซึ่งในส่วนของงบประมาณปี 2566 ของสพฐ.นั้นจะเน้นเสริมสร้างและเติมคุณภาพการบริหารจัดการศึกษาหลังสถานการณ์โควิด-19 โดยเรื่องดังกล่าวจะถือเป็นจุดเน้นที่สำคัญ เพราะตลอดระยะเวลา 2 ปีที่ผ่านมาได้เผชิญกับสถานการณ์โควิด-19 ส่งผลให้การจัดการเรียนการสอนต้องเปลี่ยนไปจากการเรียนที่โรงเรียนมาเรียนที่บ้านผ่านรูปแบบออนไลน์ จึงทำให้นักเรียนเรียนรู้ได้ไม่เต็มที่ ดังนั้นงบประมาณปี 2566 ของสพฐ.จะทุ่มให้กับการยกระดับคุณภาพการศึกษาหลังวิกฤตโควิดที่ขาดหายไปในช่วงที่ผ่านมา เช่น สื่ออุปกรณ์การเรียนการสอน การสร้างห้องเรียนคุณภาพ เป็นต้น นอกจากนี้จะให้ความสำคัญกับแผนยุทธศาสตร์ชาติ 20 ปีด้วย  เลขาธิการ กพฐ.กล่าวต่อไปว่า สำหรับงบประมาณในส่วนอื่น ๆ ไม่ว่าจะเป็นงบลงทุนนั้นจะเน้นการสร้างมากขึ้น เพราะขณะนี้โรงเรียนสังกัดสพฐ.มีจำนวนมาก และเป็นโรงเรียนขนาดเล็ก ดังนั้นทิศทางในอนาคตเราจะต้องสร้างโรงเรียนที่มีคุณภาพให้ใกล้เคียงกัน เพื่อลดความเหลื่อมล้ำทางการศึกษา และเรื่องด้อยโอกาสทางการศึกษาลงได้ ซึ่งเราคงไม่สามารถสร้างโรงเรียนที่คุณภาพทุกแห่งได้หมด แต่จะวางแผนสร้างโรงเรียนคุณภาพที่เป็นศูนย์กลางในแต่ละพื้นที่เพื่อกระจายให้ครอบคลุมทั่วทุกภูมิภาค ทั้งนี้ในจัดทำงบประมาณของปี 2566 ตนได้เรียกประชุมหน่วยงานที่เกี่ยวข้องแล้ว เพื่อให้ทุกฝ่ายได้เห็นเป้าหมายและทิศทางที่จะขับเคลื่อนไปพร้อมกัน  อย่างไรก็ตามเราไม่กังวลว่าจะโดนตัดงบประมาณ เพราะมั่นใจสพฐ.วางแผนจัดลำดับความสำคัญในการจัดทำคำของบประมาณอย่างเหมาะสม